קרלי לויד

קרלי אן לויד (באנגלית: Carli Anne Lloyd; נולדה ב-16 ביולי 1982) היא כדורגלנית עבר אמריקנית. היא החלה לשחק כדורגל בגיל צעיר ושיחקה בקבוצה של בית הספר התיכון בו למדה, בעיר הולדתה. למדה באוניברסיטת ראטגרס וגם שם שיחקה בקבוצה של האוניברסיטה, במסגרת התאחדות ספורט הקולג'ים הלאומי. בליגת הנשים האמריקנית עברה במספר קבוצות, אך לא השאירה את חותמה באף אחת מהן. עיקר הצלחתה הייתה בנבחרת, בה החלה לשחק בנבחרת הצעירה ב-2002. עם הנבחרת הצעירה זכתה 4 פעמים בגביע הנורדי. ב-2005 הופיעה במשחק הבכורה שלה בנבחרת הבוגרת נגד נבחרת אוקראינה. ב-2006 הבקיעה את שער הבכורה שלה בנבחרת במשחק נגד נבחרת טאיוואן. באותה שנה השתתפה עם הנבחרת גם בגביע אלגארבה, בה הגיעה ארצות הברית למקום השני ולויד הבקיעה שער אחד במסגרת הטורניר. בשנה שלאחר מכן זכתה עם הנבחרת בגביע אלגארבה והוכתרה למלכת השערים עם 4 הבקעות. באותה שנה השתתפה עם הנבחרת בגביע העולם, בו צברה חמש הופעות והנבחרת סיימה במקום השלישי. ב-2008 זכתה במדליית הזהב באולימפיאדת בייג'ינג והבקיעה במהלך הטורניר שני שערים, בהם שער הניצחון במשחק הגמר. באותה שנה זכתה גם בתואר כדורגלנית השנה בארצות הברית. ב-2010 הבקיעה במשחק הגמר בגביע אלגארבה, בו זכתה ארצות הברית. באותה שנה שברה את רגלה במהלך משחק בליגת WPS, אך התאוששה במהירות. ב-2011 שוב זכתה עם הנבחרת בגביע אלגארבה והשתתפה בגביע העולם בו הגיעה הנבחרת למקום השני לאחר הפסד ליפן בדו-קרב פנדלים, בו החטיאה לויד פנדל. במהלך הטורניר הבקיעה לויד שער אחד בשלב הבתים. באולימפיאדת לונדון 2012 זכתה עם הנבחרת שוב במדליית הזהב לאחר שהבקיעה את שני השערים במשחק הגמר, כמו באולימפיאדה הקודמת. בגביע העולם 2015 הובילה את הנבחרת לזכייה שלישית, הייתה מלכת השערים של הטורניר במשותף עם סליה סאסיץ' לאחר ששתיהן הבקיעו שישה שערים, וזכתה בתואר השחקנית המצטיינת של הטורניר. באותה שנה זכתה בפרס כדור הזהב של פיפ"א ובפעם השנייה בתואר כדורגלנית השנה בארצות הברית. בשנים 2015 ו-2016 ברצף זכתה בתואר שחקנית השנה בעולם. במהלך 2016 לויד כבשה 15 שערים ב-11 משחקי הנבחרת והפכה לקפטנית של נבחרת ארצות הברית. בגביע העולם 2019 הובילה שוב, יחד עם מייגן ראפינו ואלכס מורגן לזכייה רביעית באליפות העולם, והפכה לשיאנית העולם בכך שכבשה ב-שש אליפויות עולם רצופות. לויד המשיכה לשחק בנבחרת ארצות הברית, למרות גילה המתקדם (39) באולימפיאדת טוקיו 2020 שהתקיימה בקיץ 2021, ואף כבשה 2 שערים במשחק נגד אוסטרליה על מדליית הארד, שערים שהביאו אותה להיות שיאנית המבקיעות האמריקאיות במשחקים האולימפיים. לאחר משחק זה הודיעה על פרישתה מהנבחרת הלאומית. משחק הפרידה שלה מהנבחרת הלאומית של ארצות הברית התקיים ביום 26 אוקטובר 2021 במינסוטה, שם הביסה הנבחרת האמריקאית את נבחרת דרום קוריאה בתוצאה 6:0. מדיה וקבצים בנושא קרלי לויד בוויקישיתוף אתר האינטרנט הרשמי של קרלי לויד (באנגלית) קרלי לויד, ברשת החברתית פייסבוק קרלי לויד, ברשת החברתית אקס (טוויטר) קרלי לויד, ברשת החברתית אינסטגרם קרלי לויד, סרטונים בערוץ היוטיוב קרלי לויד, באתר Soccerdonna (בגרמנית) קרלי לויד, באתר Soccerway קרלי לויד, באתר FootballDatabase.eu קרלי לויד, הניו יורק טיימס, מגיע לנו להרוויח כמו שצריך. אפילו שאנחנו נשים שמשחקות כדורגל, באתר הארץ, 13 באפריל 2016 קרלי לויד, באתר אנציקלופדיה בריטניקה (באנגלית) באתר ESPN באתר U.S. soccer באתר החדשות של ניו ג'רזי על משחק הגמר באתר פיפ"א כדור הזהב באתר פיפ"א דסק הספורט, ‏מנצחים ומפסידים, באתר דבר העובדים בארץ ישראל, 12 בינואר 2017 Roger Gonzalez, World Cup 2019: USWNT star Carli Lloyd sets tournament record with goal in sixth consecutive game, CBSsport.com, June 16, 2019 Nancy Armour, USWNT gets its bronze medal as Carli Lloyd, Megan Rapinoe each score twice in likely international finale, USA TODAY, August 5, 2021 Athletic Staff, USWNT star Carli Lloyd announces retirement: 'A true legend', The Athletic, August 18, 2021 Avi Creditor, Carli Lloyd Honored as She Plays Last USWNT Match, SI Soccer, October 26, 2021